Hvis Hobro IK vil have en chance for at spille med i Europa League til efteråret, har holdet kun én chance tilbage, og den kræver en sejr over SønderjyskE på hjemmebane søndag. Så simpelt er det - men simpelt er desværre sjældent lig med, at det så også bliver let. Hobro IK tabte nemlig det første opgør i play off-kampene til SønderjyskE på udebane i Haderslev. Himmerlændingene stillede pp uden Superligaens topscorer, Pål Kirkevold, og det kunne ses på det offensive spil. Særligt i anden halvleg så Hobro-spillerne svage og tøvende ud. Derfor er der nok at revanchere, når SønderjyskE søndag gæster stadion i Hobro. Trods det store pres på spillernes skuldre tror Hobros cheftræner, Thomas Thomasberg, på en sejr. - Jeg synes, at med det, jeg har set i løbet af ugen, og den plan, vi er ved at have lagt, giver vi det et godt forsøg, og jeg tror også på, at vi går videre, siger Thomas Thomasberg. Søndag siger Hobro IK farvel til en række spillere. Mads Justesen indstiller karrieren på grønsværen, Quincy Antipas' kontrakt udløber, og Björn Kopplin skifter til Brøndby IF.

Opsummering:
Hobro IK skal søndag revanchere sidste weekends nederlag til SønderjyskE, hvis klubben vil holde liv i drømmen om at kvalificere sig til Europa League.